Michelle Obama

Michelle LaVaughn Obama (rođ. Robinson) američka je pravnica i spisateljica, supruga 44. predsjednika Sjedinjenih Američkih Država Baracka Obame te prva Afroamerikanka među prvim damama SAD-a.

Odrasla je u South Sideu u Chicagu. Diplomirala je na Univerzitetu Princeton i Harvardskoj pravnoj školi. Prve godine svoje poslovne karijere provela je u advokatskoj firmi Sidley Austin gdje je i upoznala svog budućeg supruga Obamu. Kasnije, radila je u timu gradonačelnika Chicaga Richarda M. Daleyja te za Univerzitetski medicinski centar Chicago.

Tokom 2007. i 2008. pomagala je u predsjedničkoj kampanji svog supruga. Tokom nacionalne konvencije Demokratske stranke 2008. ona je održala ključni govor, a također je govorila i na nacionalnoj konvenciji stranke 2012. godine. Sa svojim suprugom, imaju dvije kćerke. Kao žena senatora, a kasnije i kao prva dama, vremenom je postala jedna od modnih ikona i model za mnoge žene. Ona se u svojim javnim nastupima zalaže za borbu protiv siromaštva, gladi a i pobornica je zdrave ishrane.

 Porodica i obrazovanje 
Michelle LaVaughn Robinson rođena je 17. januara 1964. u Chicagu, Illinois, kao kćerka Frasera Robinsona III radnika u gradskom vodovodu te kapetana lokalnog okruga Demokratske stranke, te majke Marian (rođene Shields), sekretarice u kompaniji Spiegel. Njena majka nije radila i bila je domaćica, sve dok Michelle nije pošla u srednju školu. Porodice Robinson i Shields svoje porijeklo prate do Afroamerikanaca prije Američkog građanskog rata kada su njihovi preci živjeli na američkom Jugu. Po očevoj strani, Michelle je potomak naroda Gulah iz područja Južne Karoline. Njen prapradedo po ocu, Jim Robinson, bio je rob na farmi Friendfield u današnjoj saveznoj državi Južnoj Karolini, gdje i danas žive nekih od njenih rođaka po ocu. Njen dedo, Fraser Robinson, Jr. je sagradio svoju vlastitu kuću u Južnoj Karolini a sa svojom suprugom LaVaughn (rođenom Johnson) vratio se u oblast Low Country nakon odlaska u penziju. Među njenim precima po majci, njena praprapranana, Melvinia Shields, rođena 1844. bila je ropkinja na velikoj farmi Henry Walls Shieldsa u okrugu Clayton, današnja država Georgia. Ona i njena djeca radili su zajedno sa drugim robovima. Njen najstariji sin, Dolphus T. Shields, bio je mješanac a stavljen je u ropstvo oko 1860. Istraživači su 2012. na osnovu DNK i drugih dokaza izjavili da je njegov otac najvjerovatnije tada 20-ogodišnji Charles Marion Shields, sin robovlasnika. (Charles je kasnije oženio bjelkinju i imao s njom djecu). Melvinia nije razgovarala sa svojim rođacima o Dolphusovom ocu. Dolphus Shields se kasnije preselio u Birmingham, Alabama nakon građanskog rata, a neka od njegove djece su se odselili u Cleveland, Ohio i Chicago. Michellini dede i nane s obje strane bili su mješanci, što odražava u velikoj mjeri složenu historiju SAD, ali njena šira porodica kaže da ljudi u to vrijeme nisu pričali o ropstvu kada su odrastali. Daleki rođaci Michelle uključuju također i irske i druge evropske korijene. Osim toga, Michelle je odrasla u dvospratnoj kući u ulici Euclid u čikaškoj zajednici South Shore. Njeni roditelji su živjeli u malom iznajmljenom apartmanu na drugom spratu kuće njene pratetke, koja je živjela ispod njih.

Michelle opisuje svoje djetinjstvo kao konvencijalnu porodicu, tako što je "majka bila kod kuće, otac na poslu, a ručali su zajedno za stolom". Njena osnovna škola nalazila se u istoj ulici. Porodica je uživala igrajući društvene igre poput Monopolyja te su često čitali i posjećivali širu porodicu s obje strane. Išli su na mise u obližnju metodističku crkvu South Shore. Robinsonovi su provodili svoje odmore u staromodnoj brvnari u White Cloudu, Michigan. Ona i njen 21 mjesec stariji brat, Craig, nisu pohađali drugi razred. Njen brat je bivši košarkaški trener na Univerzitetu države Oregon i Univerzitetu Brown. Do šestog razreda, Michelle je pohađala razred za nadarenu djecu u osnovnoj školi Bryn Mawr (kasnije preimenovana u akademiju Bouchet).

 Brak i karijera 
Michelle je upoznala Baracka Obamu kada su njih dvoje bili među malobrojnim afroamerikancima u advokatskoj firmi Sidley Austin u kojoj su radili. Ona je nekada izjavljivala da su oni bili jedini crnci, mada postoje podaci da je bilo i drugih afroamerikanaca u drugim odjelima kompanije. Ona je čak bila imenovana za mentora Baracku tokom ljetne pauze na fakultetu kada je volontirao u toj firmi. Njihova veza je počela uz poslovne ručkove a nakon toga i sastanke zajednice kada ju je on impresionirao. Vjenčali su se u oktobru 1992, a njihova prva kćerka Malia Ann rođena je 1998. godine, a 2001. rođena je i druga kćerka Natasha (poznata samo kao Sasha). Nakon što je Barack izabran u Senat SAD-a, porodica Obama je nastavila živjeti u South Side-u u Chicagu, izabravši da radije žive tamo nego da se presele u Washington, D.C.. Tokom predsjedničke kampanje koju je njen muž vodio 2008. ona je izjavila "da se može uključiti samo da jednu noć provede bez djece jednom sedmično, ili dva dana sedmično ne bude kod kuće, da bi što više bila s kćerkama".

 Reference 

Kategorija:Prve dame Sjedinjenih Američkih Država
Kategorija:Rođeni 1964.
Kategorija:Biografije, Chicago
Kategorija:Živi ljudi